ภารกิจปีนภูเขา
โดย...แบงก์กลิ้ง
6 ส.ค. 2558

โดย...แบงก์กลิ้ง
ธนาคารกสิกรไทยคว้าตำแหน่งขวัญใจแม่ค้าออนไลน์ ที่ไม่ว่าร้านเล็กร้านใหญ่ให้ลูกค้าโอนเงินค่าสินค้ามาให้ 80% จะส่งเลขที่แบงก์กสิกรไทยมาให้
เรื่องนี้พ่อหนุ่มอั๋น ทรงพล ชีวะปัญญาโรจน์ รองกรรมการผู้จัดการใหญ่ ธนาคารกรุงไทย ไม่ได้แปลกใจแต่อย่างใด ที่เป็นอย่างนี้ก็เพราะตอนที่อยู่แบงก์กสิกรไทย หนุ่มอั๋นเป็นคนช่วยพัฒนาระบบและคิดค้นวิธีการให้ลูกค้ามาใช้บริการแบงก์
ผลก็เลยออกมาเป็นแบงก์กสิกรไทยกวาดรายได้ค่าธรรมเนียมโอนเงินไปได้อื้อซ่า ฉะนั้นหนุ่มอั๋นจึงมีภารกิจที่ได้รับมอบหมายจาก วรภัค ธันยาวงษ์ กรรมการผู้จัดการแบงก์กรุงไทย ให้สายงาน Supply Chain Solution พัฒนาผลิตภัณฑ์เน้นการช่วยลดต้นทุนซึ่งเป็นการต่อยอดซัพพลายเชนจากลูกค้า
เรื่องนี้ไม่น่าจะเกินความสามารถของหนุ่มอั๋น หากปั้นให้กสิกรไทยขึ้นเบอร์ 1 แชมป์โอนเงินได้ ก็น่าจะปั้นกรุงไทยให้ติดอันดับ 1 ใน 3 แบงก์ที่ลูกค้านึกถึงเป็นอันดับแรกได้
ถึงน้ำหนักจะไม่น้อย แต่หนุ่มอั๋นปีนภูเขาได้แน่นอน ฮ่า ฮ่า